עיתונאי ואיש רדיו. עבד ב"דבר" במשך 30 שנה ככתב, רכז החדשות והעורך האחראי. כתב את הטורים "במטבחים הפוליטיים" ו"נ.ב". היה בעל טור ב"גרוזלם פוסט". במקביל לעבודתו בעיתונות המודפסת ערך תוכניות רדיו בקול-ישראל. היה יו"ר האיגוד הארצי של עיתונאי ישראל, חבר המליאה והוועד המנהל של רשות השידור וחבר מועצת הרשות השנייה. עורך מגזיני נישה ועורך ומגיש תוכניות אקטואליה ומוזיקה בקול-ישראל. כתב בלוג בשם "נ.ב." באתר "רשימות"
נולד ב-18 ביולי 1941 בירושלים. למד בבית-הספר היסודי בית-הכרם ובגימנסיה העברית בעיר, ואחר-כך בבית-הספר הקליר ובתיכון עירוני ה בתל-אביב. ב-1960 התגייס לנח"ל. שירת במילואים בהג"א, מ-1970 בגלי-צה"ל ומ-1989 בדובר צה"ל. בשנים 1961–1965 למד כלכלה והיסטוריה באוניברסיטה העברית בירושלים. ב-1961 החל לעבוד ב"קול-ישראל" כעורך תוכניות נוער, עורך חדשות, רכז חדשות, כתב פרלמנטרי ומדיני ועורך יומנים. בין השאר ערך את התוכנית "השבוע בכנסת". מ-1965 עבד בקול-ישראל כפרילנס וערך חדשות ותוכניות. ב-1970 ערך תוכנית דוקומנטרית שהיתה מהראשונות לעסוק באפשרות של מדינה פלסטינית. ב-1965 החל לעבוד ב"דבר" ככתב, והיה כתב פרלמנטרי ומדיני, כתב כלכלי, כתב לענייני מפלגות ופובליציסט. מאוחר יותר היה בעל טור ורכז החדשות. הטורים שכתב נקראו "במטבחים הפוליטיים" ו"נ.ב". "במטבחים הפוליטיים" התפרסם בשנים 1974–1982 בעמוד המאמרים ועסק בנושאים פוליטיים. "נ.ב." התפרסם בשנים 1991–1995 במוסף "דבר השבוע" ועסק בעיקר בנושאים פוליטיים אקטואליים. ב-1991 התמנה לעורך האחראי לצד העורך הראשי יורם פרי, וב-1995 עזב את העיתון, שנה לפני שנסגר. במהלך שנותיו בעיתון פירסם סדרת כתבות במוסף "דבר השבוע" על מנהיגות בישראל. מיד עם פרסום דו"ח ועדת אגרנט קרא לראש הממשלה גולדה מאיר ולשר הביטחון משה דיין להתפטר. כמו כן קיים ראיון בלעדי עם אנואר סאדאת ביום חתימת הסכם השלום עם מצרים. ב-1970 זכה בפרס בן-דור מטעם מערכת "דבר". בשנים 1993–2001 היה בעל טור קבוע ב"גרוזלם פוסט". מ-1994 ערך תוכניות ברשת א ושימש מבקר מוזיקה קלאסית ברשת ב. ברשת א ערך והנחה את התוכנית "הידברות" ותוכניות בסדרה "מבוקר עד ערב". ערך את מגזין היצואנים "ליצואן", ומ-2002 את מגזין הגמלאים "הזמן השלישי". כתב את הבלוג "נ.ב. – אתר התגובות האקטואליות של דניאל בלוך", שהתפרסם באתרים "רשימות" ו"עבודה שחורה". היה חבר בכמה התארגנויות בתחום התקשורת: בשנים 1965–1976 היה חבר ועד אגודת העיתונאים בירושלים. בשנים 1976–1978 היה יו"ר הנהלת האיגוד הארצי של עיתונאי ישראל. בשנים 1972–1975 היה חבר מליאת רשות השידור. בשנים 1978–1982 היה חבר הוועד המנהל של רשות השידור. בשנים 1991–1999 היה חבר מועצת הרשות השנייה. היה חבר הוועדה המיוחדת שכינסה שרת החינוך לימור לבנת לבדיקת עתידה של הטלוויזיה החינוכית. כמו כן היה חבר הנהלת תיאטרון החאן והנהלת תיאטרון ירושלים, וחבר קרן המוזיקה בכפר-סבא. בשנים 1974–1976 לימד תקשורת באוניברסיטה העברית. בשנים 1995–2000 לימד רדיו והיסטוריה מודרנית בשלוחת אוניברסיטת פירלי דיקינסון. נשוי ואב לשני בנים, תושב כפר סבא. אמו, דורה בלוך ז"ל, היתה בין נוסעי מטוס אייר-פרנס שנחטף לאנטבה, שם נרצחה. נפטר ביום שישי, ה-4 לספטמבר 2009. נ.ב. – אתר התגובות האקטואליות של דניאל בלוך